Aage Frandsen (SF), 1999-03-18:
SF er enig med regeringen i, at der ikke skal ske nogen udsættelse med hensyn til stop for toldfrit salg.
Vi er det ikke, fordi vi synes, det indre marked er godt.
Det er nogles argument, at det er af hensyn til det indre marked.
Det er ikke derfor, vi mener det.
Det er simpelt hen, fordi vi synes, det er en dårlig ordning under alle omstændigheder, og det er derfor, vi støtter regeringens holdning i det her spørgsmål.
Det har vi gjort hele tiden, og hvis man laver en udsættelse, jamen så er det klart, at alle de problemer, der er nu, også vil være der om 1 eller 2 år afhængig af, hvor lang man mener, udsættelsen skal være.
Jeg vil vende tilbage til de problemer, der er i forbindelse med det, fordi det er der jo, og det er også de problemer, man så bør gøre noget ved i forhold til de områder af landet, som bliver ramt af det.
Men først vil jeg begrunde, hvorfor vi er tilhængere af at stoppe det toldfri salg. Konsekvensen af, at vi har den ordning, er for det første, at rejsende kan købe tobak og spiritus m.v. til lavere priser.
Spørgsmålet er: Hvorfor skal en bestemt gruppe mennesker have dette tilskud?
For det andet
: Billetpriserne for disse rejser er lavere, end de ellers ville have været.
Spørgsmålet er: Hvorfor skal man yde tilskud til det på den her måde? For det tredje: Fortjenesterne inden for den her branche er ganske høje. Spørgsmålet er: Er det en særlig nødlidende branche eller en branche, vi synes skal prioriteres, så den skal have støtte?
For det fjerde: Salget af tobak og spiritus i bl.a. fly og færger er særlig højt, og det betyder, at salget generelt stiger, og det betyder så, at vi enten kan få noget mere spiritus og tobak, eller at der er et tilsvarende lavere forbrug og indkøb i den lokale brugs eller det lokale supermarked.
Det femte, jeg vil nævne, er, at den her ordning betyder, at vi går glip af nogle indtægter til staten.
Mener vi, at vi ikke har brug for disse indtægter til staten?
Derfor er der mange grunde til at sige, at vi ikke skal have den her ordning, vi har haft.
Og det har været forberedt længe i den forstand, at vi har vidst det længe, men problemet er bare, at det ikke er forberedt godt nok.
Det er der, vi så har et problem nu.
Men når det er nogle andre, der burde have gjort noget mere ved det - måske burde det lokale erhvervsliv forskellige steder have interesseret sig for nye arbejdspladser i stedet for at interessere sig for at bevare det toldfri salg - men ikke har gjort det, og der er nogle byer, der måske heller ikke har gjort det, jamen, så er det i sidste ende regeringen og Folketinget, der må gøre noget.
I den forbindelse kan vi heller ikke se bort fra, at nogle af de områder af landet, der rammes, er områder, som i forvejen er ramt af arbejdsløshed: Frederikshavn, Sydfyn med Svendborg, Lolland med Rødby.
Det er områder, som i forvejen er ramt af arbejdsløshed, som nu altså får det her ekstra oveni.
Det er derfor, at der er grund til at sige til regeringen, at så må regeringen altså gøre noget i den her forbindelse, for hvem kan ellers gøre det?
Det er så også dér, jeg i hvert fald forstod, at der var klare signaler fra økonomiministerens side.
Men det er vigtigt at understrege, at der i den forbindelse her er penge fra EU, og der er også diskussion og samtaler med de pågældende byers borgmestre, de pågældende personalegrupper, der bliver ramt, for at sikre, at vi ikke risikerer, at arbejdsløsheden netop disse steder stiger yderligere.
Men det skal altså ikke ændre ved, at vi er tilhængere af, at regeringen fører den politik, den hidtil har ført.
Hvis vi sagde: Lad os udsætte det, fordi vi ikke er forberedt,
ville vi nemlig få nøjagtigt den samme diskussion om 2 år, fordi det vil være sådan, at de mennesker, som interesserer sig for dette felt, vil opruste med henblik på at sikre, at det fortsætter, i stedet for at forberede sig på, at det stopper.
Derfor har vi sammen med Enhedslisten fremsat et forslag
til vedtagelse, som alene vedrører spørgsmålet om arbejdspladser, og vi afviser de to stillede forslag, som går ud på, at stoppet ikke skal finde sted på nuværende tidspunkt.